**Tárgy:** Javaslat Budapest Főváros XX. kerület Pesterzsébet Önkormányzata Képviselő-testülete 2022. évi Munkatervének módosítására

**Tisztelt Képviselő-testület!**

Budapest Főváros XX. kerület Pesterzsébet Önkormányzatának Képviselő-testülete 2021. december 2-i ülésén a következő határozatot hozta:

**308/2021. (XII. 02.) Ök. sz. határozat**

a Képviselő-testület

1. 2022. évi munkatervét a melléklet szerint fogadja el.

2. A munkaterv szerinti üléseit az alábbi időpontokban határozza meg:

2022. január 20., 2022. február 24., 2022. március 31., 2022. május 12.,
2022. június 16., 2022. július 14., 2022. szeptember 22., 2022. október 27., 2022. december 1.

3. A 2022. évi Közmeghallgatását a munkaterv szerinti 7. ülésének időpontjában (2022. szeptember 22-én, 17 órakor) a CSILI Művelődési Központ Vízvári termében tartja.

4. A 2022. évi Díszülést 2022. november 17-én, 18 órakor tartja.

5. Utasítja a polgármestert a szükséges intézkedések megtételére.

Felelős: Szabados Ákos polgármester

Határidő: folyamatos

A határozat meghozatalakor a 2022. évi országgyűlési képviselők választásának időpontja még nem volt ismert. A Köztársasági Elnök 7/2022. (I. 11.) KE határozatával 2022. április 3. napjára tűzte ki az országgyűlési képviselő-választás és országos népszavazás időpontját.

A Képviselő-testület az elfogadott munkaterv szerint 2022. március 31-én csütörtökön ülésezne, előtte (hétfőn és kedden) lennének a bizottsági ülések. A szavazólapok, és egyéb választási iratok várhatóan 2022. március 28.-án (hétfőn) érkeznek a Hivatalba, szavazókörönként (62 szavazókörre) 2-3 nagy papírdobozban, azok biztonságos őrzése a szavazás napjáig jogszabályi előírás, és a mennyiségre való tekintettel ez csak a Nagyteremben lehetséges.

Ugyancsak erre a hétre kell tervezni a szavazatszámláló bizottságok alakulását, oktatását és eskütételét – közel 500 fő – mellyel kapcsolatban a hivatali kollégák többségének feladata lesz. Az oktatást a jegyző végzi a hivatal dolgozói (jegyzőkönyvvezetők, szervezők, jegyzőkönyv-ellenőrök, logisztikai munkatársak, stb.) és a szavazatszámláló-bizottsági tagok részére is, az oktatásokon való részvétel mindenki számára kötelező és nem halasztható. A Szervezési Osztály azon munkatársai, akik az elkészült képviselő-testületi anyagok adminisztrálásával, feltöltésével, sokszorosításával foglalkoznak, át nem adható folyamatos feladatokat látnak el a választás technikai előkészítése kapcsán.

Speciális körülmény még, hogy népszavazással egybekötött választás zajlik majd, ami miatt az elvégzendő feladatok mennyisége és kivitelezési módja is összetettebb lesz, ezért különösen komoly igénybevételt jelent a Hivatal apparátusa részéről a felkészülés, előkészítés és lebonyolítás.

Mindezek alapján kérem a Tisztelt Képviselő-testületet, hogy az elfogadott munkatervben szereplő 2022. március 31-i ülésnap helyett, 2022. április 14-én tartson Képviselő-testületi ülést ugyanazokkal a tervezett napirendekkel.

A március 31-i időpontot megelőzően – figyelemmel a február 24-i rendes képviselő-testületi ülés időpontjára is – március hónapban nem célszerű és nem is kivitelezhető bizottsági és képviselő-testületi ülések tartása, a Hivatal munkakapacitását teljes egészében a választási előkészületek foglalják le ebben az időszakban. A választás napját közvetlenül követő (április 4-i) héten sem javaslom a Képviselő-testületi ülés megtartását, mert akkor az esetleges jogorvoslatokkal, a külképviseleti szavazatokkal kapcsolatos feladatok végrehajtása (egészen április 9-én szombatig) szintén igénybe veszi a Hivatal munkatársait, így munkaszervezési szempontból ugyancsak nem kivitelezhető ezen a héten üléseket tartani. A választásnapi munkák – különös tekintettel arra is, hogy népszavazás tartására is sor kerül április 3-án – nagy valószínűség szerint április 4-én az éjszakai-hajnali órákig fognak tartani, április 4-én hétfőn ezért a Hivatal zárva lesz, így bizottsági ülések sem lennének tarthatók.

Az eredetileg március 31-re tervezett ülés április 14. napjára halasztásával az eredeti munkaterv szerinti következő (május 12.) és további Képviselő-testületi ülések vonatkozásában nem szükséges időpontot módosítani.

Kérem a Tisztelt Képviselő-testületet, hogy a következő határozati javaslatot szíveskedjenek elfogadni:

**Határozati javaslat:**

**A Képviselő-testület**

1. 308/2021. (XII. 02.) Ök. sz. határozatának 2. pontját a következők szerint módosítja:

 „2. A munkaterv szerinti üléseit az alábbi időpontokban határozza meg:

2022. január 20., 2022. február 24., ***2022. április 14.,*** 2022. május 12.,
2022. június 16., 2022. július 14., 2022. szeptember 22., 2022. október 27., 2022. december 1.”

2. felkéri a polgármestert a szükséges intézkedések megtételére.

Felelős: Szabados Ákos polgármester

Határidő: folyamatos

A határozati javaslat elfogadásához egyszerű többség szükséges.

Az előterjesztést valamennyi bizottság megtárgyalta, illetve valamennyi tanácsnok véleményezte. Az előterjesztést Subicz István, a Szervezési Osztály osztályvezető-helyettese, készítette.

Budapest, 2022. január 13.

# Tisztelettel

# Szabados Ákos

polgármester